CELEX: 62020TN0581
Language: mt
Date: 2020-09-21 00:00:00
Title: Kawża T-581/20: Rikors ippreżentat fil-21 ta’ Settembru 2020 – YP vs Il-Kummissjoni

3.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 371/29
            
         
      Rikors ippreżentat fil-21 ta’ Settembru 2020 – YP vs Il-Kummissjoni
      (Kawża T-581/20)
      (2020/C 371/33)
      Lingwa tal-kawża: il-Franċiż
      
         Partijiet
      
      
         Rikorrent: YP (rappreżentanti: J. Van Rossum u J.-N. Louis, avukati)
      
         Konvenuta: Il-Kummissjoni Ewropea
      
         Talbiet
      
      Ir-rikorrent jitlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-Kummissjoni tal-14 ta’ Novembru 2019 li r-rikorrent ma jiġix promoss għall-grad AD14 matul il-proċedura ta’ promozzjoni tal-2019;
               
            
                  —
               
               
                  tikkundanna lill-konvenuta għall-ispejjeż.
               
            
         Motivi u argumenti prinċipali
      
      Insostenn tar-rikors tiegħu, ir-rikorrent jinvoka erba’ motivi.
      
                  1.
               
               
                  L-ewwel motiv ibbażat fuq il-ksur tal-Artikolu 45 tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”). Ir-rikorrent isostni li l-Kummissjoni ma ħaditx inkunsiderazzjoni l-ħiliet lingwistiċi estensivi tiegħu fl-eżami komparattiv tal-merti.
               
            
                  2.
               
               
                  It-tieni motiv ibbażat fuq il-ksur tal-prinċipju ta’ preżunzjoni tal-innoċenza. Ir-rikorrent jilmenta li d-deċiżjoni kkontestata li abbażi tagħha huwa ġie eskluż awtomatikament mill-uffiċjali li jistgħu jiġu promossi b’applikazzjoni ta’ prassi amministrattiva li tikkonsisti fl-esklużjoni awtomatika mil-lista ta’ promozzjoni tal-isem tal-membri tal-persunal kollha li huma s-suġġett ta’ investigazzjoni jew li kienu s-suġġett ta’ sanzjoni amministrattiva jew dixxiplinari. Skont ir-rikorrent, tali prassi tikser il-prinċipju ta’ preżunzjoni tal-innoċenza.
               
            
                  3.
               
               
                  It-tielet motiv ibbażat fuq il-ksur tal-ftehim bonarju tat-18 ta’ Settembru 2019 li ntlaħaq fil-kuntest tal-kawżi T-562/18, YP vs Il-Kummissjoni u T-563/18, YP vs Il-Kummissjoni. Ir-rikorrent iqis li dan il-ftehim jorbot lill-partijiet u li huma għandhom josservaw il-klawżoli kollha tiegħu.
               
            
                  4.
               
               
                  Ir-raba’ motiv ibbażat fuq il-ksur tal-Artikolu 9(3) tal-Anness IX tar-Regolamenti tal-Persunal. Ir-rikorrent iqis li skont dan l-artikolu, l-istess nuqqas jista’ jagħti lok biss għal sanzjoni dixxiplinari waħda. Issa, għalkemm l-esklużjoni awtomatika mil-lista tal-uffiċjali proposti għal promozzjoni u mil-lista tal-uffiċjali promossi ma tikkostitwixxix, bħala tali, sanzjoni dixxiplinari, din hija madankollu konsegwenza diretta tal-ftuħ ta’ investigazzjoni, ta’ proċedura dixxiplinari jew ta’ sanzjoni dixxiplinari.